**Vyhlásenie**

**Ministerstva dopravy a výstavby Slovenskej republiky**

**o rozporoch k návrhu zákona o územnom plánovaní**

Návrh zákona o územnom plánovaní sa predkladá na rokovanie Hospodárskej a sociálnej rady vlády Slovenskej republiky s rozpormi s:

* Republiková únia zamestnávateľov (RÚZ) a Inštitút urbánneho rozvoja (IUR) – hromadná pripomienka

**Rozpory a dôvody, pre ktoré ich nebolo možné odstrániť:**

1. **RÚZ a IUR (hromadná pripomienka)**

Zásadne nesúhlasia s tým, aby bolo možné všeobecne záväzným nariadením vyhlásiť stavebnú uzáveru. Stavebná uzávera aj keď dočasná predstavuje výrazný zásah do vlastníckeho práva, ukladá povinnosť zdržania sa individuálne určiteľným osobám a takéto obmedzenie práva môže byť uskutočnené len v individuálnom konaní, kedy sa v správnom konaní rozhodne o takomto obmedzení práva. O súkromnom vlastníctve sa môže rozhodovať len v konaniach, v ktorých má vlastník postavenie účastníka konania.

**Stanovisko predkladateľa:** Predkladateľ sa nestotožnil s názorom IUR, ktorý uplatnil pripomienku raz ako hromadnú a potom prostredníctvom RÚZ. Obstarávanie a schvaľovanie územného plánu obce a zóny je samosprávnou kompetenciou obce, ktorá zodpovedá za rozvoj svojho územia. Systém územného plánovania nie je založený na individuálnych právnych aktoch. Ide o väzbu na celý proces obstarávania územnoplánovacej dokumentácie, ktorého záväzná časť je vydávaná VZN obce a vyhlasovanie stavebnej uzávery patrí do tohto procesu, ako výnimočná možnosť na ochranu územia pri obstarávaní územnoplánovacej dokumentácie. Podľa návrhu zákona ide o sprísnenie možnosti vyhlásenia stavebnej uzávery oproti súčasného stavu. V prípade , ak by išlo o rozhodnutie, problémom je stanovenie účastníkov konania. Obsah pripomienky bol prerokovaný aj s MS SR, ktorý súhlasia s vydávaním stavebnej uzávery formou VZN.